《泛舟至竹洲》
宋代·吕祖俭

湖光拍天浮竹洲，隐然一面城之幽。
中有高士披素裘，我欲从之恐淹留。
探囊百金办扁舟，又烦我友著意修。
微风一动生波头，飞棹来往倦则休。
兀兀坐曹如系囚，吏余只有万斛愁。
一生安坐无几求，今日栖迟如置邮。
脱帽露顶固狂流，俯首折腰亦可羞。
誓将入海登之罘，弃置人閒绕指柔。
苍然暮色下羊牛，出处语默两悠悠。
九原可起柳柳州，燕坐相与未始游。

作者简介：（?—1196）婺州金华人，祖籍寿州，字子约，号大愚。吕祖谦弟。受业祖谦如诸生。历通判台州。宁宗即位，除太府丞。因赵汝愚罢相，上封事极谏，忤韩侂胄，安置韶州，未至，改送吉州。在谪所读书穷理，卖药自给。遇赦量移高安，卒。追谥忠。有《大愚集》。